Bergen Triathlon Club

Bergen Triathlon Club er et idrettslag i Bergen som driver idrettsgrenen triatlon.
Bergen Triathlon Club ble stiftet 15. september 1985 og var aktiv frem til 4. mars 2003 da Norges Idrettsforbund registrerte klubben som inaktiv etter en tids manglende aktivitet. Klubben ble gjenopplivet 13. oktober 2009. Allerede noen måneder etter at klubben ble startet på nytt, passerte den 100 medlemmer. Klubben ble våren 2010 medlem i Norges Cykleforbund og Norges Friidrettsforbund.
På Triathlonforbundets ting 2010 ble klubbens formann Arild Mjøs Andersen valg til ny leder av forbundet for de neste to år.

Stevner

I 2010-sesongen arrangerte klubben fulldistansestevnet Bergen Triathlon på Askøy lørdag 19. juni. Svømmingen ble flyttet til Tveitevannet og foregikk i to runder à 1 900 meter på en trekantet bane. Syklingen gikk i fire runder til Herdla fort og tilbake med en runde via Tveitevannet. Løpingen gikk fra skiftesonen ved friluftshuset i Kollevåg til Ramsøy og tilbake fire ganger.
Sprintstevnet Os Triathlon ble arrangert 29. august på Ulven på Os. Stevnet hadde Norgescup-status for aktive klasser, og var det avsluttende stevnet i norgescupen i Triatlon 2010. De aktive startet klokken 09. Klubbens utøver Gudmund Snilstveit vant herreklassen foran junioren Kristian Blummenfelt også fra Bergen Triathlon Club. Klokken 12 startet en barnedistanse, der om lag 70 barn svømte langs stranden i Ulvenvannet, syklet ca. 3 km langs gang-/sykkelstien på Ulvensletten og løp ca. 1 km i Kolskogen. Klokken 13 startet mosjonsløpere som også kunne velge en kortere svømming på ca. 400 m i stedet for full lengde 750 m. De yngste mosjonistene under junioralder hadde litt kortere sykling og løping også.
Klubben arrangerte også en serie helt uformelle treningstriatloner under navnet Triathlonkarusellen med svømming i Melkeviken nedenfor Stend Jordbruksskole, sykling til Flesland og løping i Hordnesskogen. Ved kald vanntemperatur ble det kjørt som duatlon med løpeetappe i Hordnesskogen før og etter sykkeletappen.
I 2011-sesongen arrangerte klubben tre stevner: Fortsettelse av Bergen Triathlon og Os Triathlon som i 2010, og det nye stevnet AXTRI – Aurdalsfjellet Xtreme Triathlon over om lag en halv ironmandistanse.
I 2012-sesongen arrangerte klubben igjen Os Triathlon og AXTRI - Aurlandsfjellet Xtreme Triathlon. Bergen Triathlon stod ikke på det offisielle programmet i 2012, men endel av klubbens medlemmer gjennomførte dette som et uformelt, internt klubbstevne.

Utøvere og resultater

Hans Jacob Berntsen deltok for klubben på Ironman Hawaii 1986 og fullførte med totaltiden 16.37.1, med svømmetid 1.50.54, sykkeltid 8.08.08 og løpetid 6.37.48. En av klubbens juniorutøvere, Kristian Blummenfelt, vant juniorklassen i Zytturn Triathlon i Sveits juni 2010. Han representerte i juli klubben og Norge i junior-EM i Irland, og kom som førsteårs junior (16 år) på 52.-plass i det 68 mann store feltet hvorav 66 kom til mål.
Gudmund Snilstveit fra Fusa ble norgesmester i Triatlon på langdistanse i klasse herrer senior over 1900 meter svømming, 90 km sykling og halvmaraton løping i Holmestrand søndag 27. juni 2010. Han deltok i proffklassen under Ironman Zurich, men måtte bryte ca. 3 mil ut på syklingen etter et fall som ødela sykkelen. I Ironman Florida i november 2010 ble han nr 12. i herrer Proklasse med den tredje raskeste tid på ironmandistansen av noen norsk utøver noensinne.
Kristian Blummenfelt tok i 2010 sesongen sølvmedalje i klasse herrer junior på NM Normaldistanse på Kongsberg 22. august. Han deltok også i Junior-EM i Athlone i Irland, og hadde flere gode resultater fra stevner i Europa gjennom sesongen 2010.
Jan Wilhelm Werner fra klubben fullførte i 2012 sin tiende Norseman Xtreme Triathlon til svart finisher T-shirt. Han er eneste utøver som har fullført Norseman alle de til nå ti arrangerte utgaver.